Louise Schack Elholm (V), 2009-02-26:
Dette lovforslag indeholder en skærpelse af 300-timers-reglen til en 450-timers-regel.
Det betyder, at kontanthjælpsmodtagere i gennemsnit skal arbejde 5 timer om ugen fordelt over 2 år for at være berettiget til kontanthjælp.
Med den gældende 300-timers-regel skal de arbejde 3 timer om ugen for at være berettiget til kontanthjælp.
Hvis den pågældende har et fuldtidsarbejde, skal han arbejde 3 måneder fordelt på de 2 år for at være berettiget til kontanthjælp.
Det er altså ikke et urealistisk krav at stille til mennesker, der skal stå til rådighed for arbejdsmarkedet.
Det må kunne forventes, at arbejdsparate mennesker kan opfylde disse krav.
Lovforslaget indskærper samtidig, at begge ægtefæller skal opfylde kravene, for at begge ægtefæller er berettiget til kontanthjælp.
Det betyder, at alle, som er på kontanthjælp, og som er vurderet egnede til at arbejde, minimum skal yde 450 timers arbejde på 2 år.
Det må være et mål for alle at være en aktiv del af samfundet.
Det er en ulykkelig situation at stå uden for arbejdsmarkedet og uden for samfundet i det hele taget.
At komme i beskæftigelse er en god måde at blive en del af samfundet på.
Ved at være i beskæftigelse får man en berøringsflade med andre mennesker.
Man har et ansvar at stå op til hver dag, og man får brugt det danske sprog.
En SFI-undersøgelse har vist, at 300-timers-reglen virker.
Mange er kommet i arbejde som følge af reglen, og det er netop det, der er formålet med reglen.
300-timers-reglen er en løftestang, der skal løfte folk fra arbejdsløshed og over i beskæftigelse.
SFI's undersøgelse viser, at 66 pct. af de frakendte har reageret som følge af frakendelsen, og de er enten i beskæftigelse, under uddannelse eller lignende.
I alt 33 pct. har fået et arbejde.
Skærpelsen af reglerne til at gælde begge ægtefæller kan hjælpe kvinder ud på arbejdsmarkedet.
Vi vil hjælpe kvinderne med at komme ud på arbejdsmarkedet, og det hjælper kvinderne til at være deres mænd mere ligeværdige.
Vi kan ikke leve med, at nogle kvinder bliver holdt mere eller mindre frivilligt uden for samfundet og uden for arbejdsmarkedet i det hele taget.
Vi har en forpligtigelse til at få kvinderne ud på arbejdsmarkedet.
En rapport fra Anvendt KommunalForskning har vist, at nogle indvandrerkvinder har kunnet bruge 300-timers-reglen som en argumentation over for deres mænd, så de kunne komme i beskæftigelse.
Reglen virker altså.
Venstre mener, at det er positivt, at lovforslaget indskærper, at kravene skal opfyldes af begge ægtefæller.
Det er netop gennem deltagelse på arbejdsmarkedet, at isolation fra det øvrige samfund undgås, og det er ønskeligt, at alle er en del af det danske samfund.
Der kan være tilfælde, hvor ægteparret vælger, at den ene skal stå uden for arbejdsmarkedet, men det er ikke samfundets opgave at forsørge dem, der vælger at stå uden for samfundet.
Kontanthjælp er en støtte til dem, der er blevet arbejdsløse, men som er klar til at få et nyt job.
Kontanthjælp er ikke en gavebod.
Det er noget, som forudsætter, at man er aktiv.
Det er et sikkerhedsnet under de ledige.
Vi skal ikke opfordre til isolation fra samfundet, men til deltagelse i samfundet.
Derfor er det vigtigt at få flest mulige ud på arbejdsmarkedet.
Her har 300-timers-reglen vist sig at være eminent effektfuld.
Intet andet redskab kan i den grad få ledige i arbejde.
Venstre støtter derfor lovforslaget.